"เอไอเอ"ตีปีกเบี้ยใหม่พุ่ง30%
หวังไตรมาส2ฟาด2.5พันล้านสร้างตัวแทนปรับสินค้าใหม่
4 เม.ย. 2555

หวังไตรมาส2ฟาด2.5พันล้านสร้างตัวแทนปรับสินค้าใหม่
เอไอเอ คาดไตรมาส 2 เบี้ยใหม่โต 30% เน้นสร้างตัวแทนมืออาชีพ ปรับสินค้าเก่าเพิ่มผลตอบแทนกระตุ้นกำลังซื้อ
นายประกิตติ บุณยเกียรติ ประธานเจ้าหน้าที่ฝ่ายบริหารตัวแทนประกันชีวิต บริษัท เอไอเอ ประเทศไทย คาดว่า ไตรมาส 2 ของปีนี้เบี้ยใหม่ของบริษัทจะโตประมาณ 30% ส่วนไตรมาสแรกมีเบี้ยใหม่ 2,500 ล้านบาท เมื่อรวม 2 ไตรมาสแรก หรือ 6 เดือนแรกของปีนี้แล้ว คาดว่าเบี้ยใหม่ของปีนี้น่าจะโตประมาณ 15% 
อย่างไรก็ตาม นายประกิตติ ไม่เปิดเผยถึงตัวเลขเบี้ยใหม่ที่คาดว่าจะได้ในไตรมาส 2
ทั้งนี้ เอไอเอมีเบี้ยใหม่ ณ สิ้นเดือน ก.พ.ที่ผ่านมา จำนวน 2,500 ล้านบาท เพิ่มขึ้น 8% จากงวดเดียวกันของปีก่อน โดยมีเบี้ยรับปีต่อไป 1.21 หมื่นล้านบาท อัตราการต่ออายุของลูกค้าเก่าอยู่ที่ระดับ 92% รวมเบี้ยรับ 1.53 หมื่นล้านบาท เพิ่มขึ้น 11%
นายประกิตติ กล่าวว่า แผนการตลาดในไตรมาส 2 เพื่อให้เบี้ยประกันใหม่โต 30% เน้นให้ผู้บริหารหน่วย สร้างตัวแทนมืออาชีพ ทำงานเต็มเวลา และมีผลงานขายดี มีความทันสมัยในการนำเสนอสินค้าให้ลูกค้า ตามโครงการพรีเมียร์ อะคาเดมี ที่เอไอเอใช้ในภูมิภาคเอเชียทั้ง 15 ประเทศ ซึ่งปัจจุบันมีอยู่ประมาณ 1,400 คน คาดว่าสิ้นปีนี้จะเพิ่มเป็น 2,500-3,000 คน จะทำให้ผลงานของเอไอเอในภูมิภาคเอเชียคงเส้นคงวา ซึ่งปัจจุบันฮ่องกงครองอันดับ 1 ที่มีตัวแทนตามโครงการดังกล่าวสูงที่สุด แต่มั่นใจว่าไทยจะสามารถชิงที่ 1 ได้ในสิ้นปีนี้
นอกจากนี้ มีการปรับปรุงสินค้าเก่า 4 แบบ โดยทำการผลตอบแทนที่น่าจูงใจ เช่น แบบที่ชำระเบี้ย 15 ปี คุ้มครอง 25 ปี เอไอเอ เอ็กเซลเลนท์ เอไอเอ เอ็กเซลเลนท์ 20 เปย์ไลท์ ที่จะขายดีในต่างจังหวัดมีเบี้ยเข้ามาเฉลี่ย 200300 ล้านบาทต่อเดือน และแบบชำระเบี้ย 5 ปี คุ้มครอง 10 ปี 
นายรอน แวน โอเยน ประธานเจ้าหน้าที่บริหาร เอไอเอ ประเทศไทย กล่าวว่า เพื่อเป็นการส่งเสริมกีฬาและเพิ่มฐานลูกค้าในกลุ่มของแฟนสโมสรฟุตบอลไทย บริษัทจึงได้เข้าสนับสนุน 29 สโมสรฟุตบอลมืออาชีพ ด้วยเงินสดและออกกรมธรรม์ประกันอุบัติเหตุส่วนบุคคล สำหรับสมาชิกของแต่ละทีมซึ่งคาดว่าจะมีประมาณ 1,170 กรมธรรม์ รวมถึงแฟนคลับที่คาดว่าจะมีจำนวน 3.2 หมื่นกรมธรรม์ รวมทุนประกันหรือวงเงินความคุ้มครองทั้งสิ้น 2,000 ล้านบาท